《伐棘篇》
宋代·路振

伐棘何所山之巅，秋风颾颾刺子丹。
折根破柢坚且顽，斸夫趦子汗污颜。
攒锋束芒趋道还，{上艹下左禾右享}之森森缭长藩。
暮冬号风雪暗天，漏寒不鸣守犬眠。
主人堂上多金钱，东陵暴客来窥垣。
举手触锋身陨颠，千矛万戟争后先。
襟袖结裂不可揎，蹠破指伤流血殷。
神离气沮走蹁跹，数尺之墙弗复攀。
索头丑奴搔河壖，朔方屯师连七年。
木波马领沙填填，气脉不绝如喉咽。
官军虎怒思吼轩，强弩一发山河穿。
将不叶谋空即安，翫养小丑成凶颠。
推刍挽粟徒喧喧，边臣无心靖国艰，
为余讽此伐棘篇。

作者简介：路振（957～1014），字子发，湖南湘潭人。北宋太宗淳化三年（992）壬辰科孙何榜进士第三人。著有《祭战马文》，讽刺咸平三年(1000)对辽作战中的不力将领；《伐棘篇》为七言古诗，表达了他抵抗外族入侵的坚定立场，有杜甫遗风；《乘轺录》写出使辽国经过，今不传；《九国志》五十一卷，今存十二卷。